Isus i apostoli.
**Nisam došao da donesem mir nego mač** je Isusova izreka koja se nalazi u kanonskim jevanđeljima po Mateju i Luki, kao i nekanonskom jevanđelju po Tomi.

Ove Isusove reči su upućene njegovim učenicima, apostolima, koje on šalje na propoved. Isus učenike upozorava da će ih rastaviti od roditelja, i da donosi razdor u porodice onih koji pođu za njim.

Izreka
------

Evanđelje po Mateju prenosi sledeće Isusove reči:

> Ne mislite da sam ja došao da donesem mir na zemlju; nisam došao da donesem mir nego mač. Jer sam došao da rastavim čoveka od oca njegovog i kćer od matere njene i snahu od svekrve njene: I neprijatelji čoveku postaće domašnji njegovi. Koji ljubi oca ili mater većma nego mene, nije mene dostojan; i koji ljubi sina ili kćer većma nego mene, nije mene dostojan. I koji ne uzme krst svoj i ne pođe za mnom, nije mene dostojan.
> 
> 

Evanđelje po Luki prenosi sledeće Isusove reči:

> Mislite li da sam došao da donesem mir na zemlju? Ne, kažem vam, nego razdor. Jer će od sad pet njih u jednoj kući biti razdeljeni; podeliće se troje protiv dvoje i dvoje protiv troje, otac protiv sina i sin protiv oca, majka protiv kćeri i kći protiv majke, svekrva protiv svoje snahe i snaha protiv svekrve.
> 
> 

Evanđelje po Tomi navodi sledeće Isusove reči:

> Ljudi možda misle da sam došao svijetu donijeti mir. Ne znaju da sam zemlji došao donijeti neslogu, vatru, mač, rat. Jer petoro će ih biti u kući: troje će biti protiv dvoje i dvoje će biti protiv troje, otac protiv sina i sin protiv oca. I svako će tu biti sam.
> 
>

Tumačenja
---------

Prema pravoslavnom tumačenju, kada kaže "nisam došao da donesem mir nego mač", Hristos misli na pobunu protiv ovoga sveta, na duhovnu pobunu dobra protiv zla.

Teofilakt Ohridski tumači ove Hristove reči ovako: "Pod ocem i majkom i svekrvom razumi sve staro, a pod sinom i ćerkom i snahom sve novo. Gospod dakle želi, da bi njegove nove i božanske zapovesti i učenja pobedila sve naše stare grehovne navike i običaje".

Nikolaj Velimirović tumači da Isus nije došao da miri "istinu i laž, mudrost i glupost, dobro i zlo, pravdu i nasilje, skotstvo i čovečnost, nevinost i razvrat, Boga i mamona", nego je doneo duhovni mač da raseče i odvoji jedno od drugoga, da se ne mešaju. Velimirović objašnjava da "ako sin pođe za Hristom a otac ostane u mraku laži, istina Hristova rastaviće ih". Takođe, ako je ćerka hrišćanka, a majka nije, tu ne može biti zajednice. Jer je "istina milija od oca", a "Hristos slađi od majke". Velimirović napominje da onaj ko zavoli Hrista ne mora biti telesno odeljen od svojih srodnika; dovoljno je dušom biti razdvojen, i ne primati "neverničke misli i dela". Nikolaj zaključuje da između donošenja mira i donošenja mača nema protivrečnosti, jer Hrist "daje svoj nebeski mir onima koji iskreno veruju u njega. Ali nije došao da stvori mir između sinova svetlosti i sinova mraka".

Elejn Pejgels podseća da je Isus zahtevao je od onih koji ga slede da ostave sve — porodicu, kuću, decu, posao, bogatstvo — da bi mu se pridružili. A sam on, kao prototip, bio je beskućnik koji je odbacio sopstvenu porodicu, izbegao brak i porodičan život, tajanstveni lutalica koji je zahtevao istinu, po svaku cenu, čak i po cenu sopstvenog života.

Izvori
------

1. ↑  PITANJA I ODGOVORI
2. ↑  Evanđelje po Mateju, glava 10:34-38 (prevod Vuka Karadžića)
3. ↑  Evanđelje po Luki, glava 12:51-53 (prevod Emilijana Čarnića)
4. ↑  Evanđelje po Tomi (izreka 16)
5. ↑  Пут, Истина, Живот
6. 1 2  ВЛАДИКА НИКОЛАЈ, МИСИОНАРСКА ПИСМА
7. 1 2  Elejn Pejgels - Gnostička evanđelja (scribd)

Vidi još
--------

* Isusove izreke